Title: Všeobecne záväzné nariadenie č
Author: Durdyova
Last saved by: Chvastek

Materiál na rokovanie pre Mestské zastupiteľstvo v Žiline

Všeobecne záväzné nariadenie 
O podmienkach výberu pamätihodností mesta 
a ich zápise do 
Zoznamu evidovaných pamätihodností mesta Žilina  

Materiál obsahuje:

1.	Návrh na uznesenie
2.	Dôvodová správa
3.	Materiál

Predkladá: 

Ing. Viliam Mikuláš, 
prednosta Mestského úradu v Žiline

Vypracoval: 

Ing. arch. Martin Pavelek, 
vedúci odd. ÚHA 

V Žiline, dňa 15.06.2007

Všeobecne záväzné nariadenie č. ___/2007

Všeobecne záväzné nariadenie O podmienkach výberu pamätihodností mesta a ich zápisu do Zoznamu evidovaných pamätihodností mesta Žilina 

Mestské zastupiteľstvo v Žiline
 
I. konštatuje, že
 
    1. pred schválením neboli podané žiadne pripomienky
 
II. schvaľuje
 
    1. Všeobecne záväzné nariadenie O podmienkach výberu pamätihodností mesta a ich zápisu do Zoznamu evidovaných pamätihodností mesta Žilina 
 
III. ukladá
 
    Ing. Viliamovi Mikulášovi, prednostovi mestského úradu
    1. zabezpečiť vyhlásenie Všeobecne záväzného nariadenia O podmienkach výberu pamätihodností mesta a ich zápisu do Zoznamu evidovaných pamätihodností mesta Žilina na úradnej tabuli mesta a na oficiálnych web stránkach mesta na dobu 15 dní
    Termín:     28. 06. 2007

DÔVODOVÁ SPRÁVA
k návrhu Všeobecne záväzného nariadenia mesta Žilina 
O podmienkach výberu pamätihodností mesta a ich zápise do 
Zoznamu evidovaných pamätihodností mesta Žilina  

Ústava SR v článku 44 v bode 2 ukladá každému povinnosť „...chrániť a zveľaďovať životné prostredie a kultúrne dedičstvo“. Uznesením NR SR č.91/2001 bola schválená Deklarácia o ochrane kultúrneho dedičstva. V tejto deklarácii sa konštatuje, že „kultúrne dedičstvo SR je nenahraditeľným bohatstvom štátu a jeho občanov...“ a definuje pojem kultúrne dedičstvo. V čl. 3 deklaruje, že „ochrana kultúrneho dedičstva je verejným záujmom a vykonáva sa na základe rešpektovania individuálnych práv a slobôd občanov“.

Podľa §14 ods.4) zákona č.49/2002 Z.z. o ochrane pamiatkového fondu v znení neskorších predpisov: „Obec môže rozhodnúť o utvorení a odbornom vedení evidencie pamätihodností obce. Do evidencie pamätihodností obce možno zaradiť okrem hnuteľných a nehnuteľných vecí aj kombinované diela prírody a človeka, historické udalosti, názvy ulíc, zemepisné a katastrálne názvy, ktoré sa viažu k histórii a osobnostiam obce. Zoznam evidovaných pamätihodností obec predloží na odborné a dokumentačné účely krajskému pamiatkovému úradu; ak ide o nehnuteľné veci, predloží zoznam aj stavebnému úradu.“

Na území mesta Žilina sa nachádzajú hnuteľné a nehnuteľné veci, ktoré nie sú zapísané v Ústrednom zozname pamiatkového fondu Slovenskej republiky ako Národné kultúrne pamiatky, ale ktoré majú pre mesto a jeho obyvateľov svoju či už historickú, architektonickú, pamätnú ..... hodnotu.

ÚHA ako oddelenie Mestského úradu v Žiline v rámci svojej činnosti vyplývajúcej z organizačného poriadku vypracoval v súlade s vyššie citovaným dokumentmi a Metodickým usmernením MK SR predkladaný Návrh Všeobecne záväzného nariadenia mesta (ďalej len VZN) O podmienkach výberu pamätihodností mesta a ich zápise do Zoznamu evidovaných pamätihodností mesta Žilina.

Cieľom tohto VZN je stanoviť pravidlá a postupy, na základe ktorých sa budú hnuteľné a nehnuteľné veci vyhlasovať za pamätihodnosť mesta a zapisovať do Zoznamu pamätihodností mesta. Publikáciou a zverejňovaním prispieť k ich lepšej prezentácii a informovanosti verejnosti, ako aj zvyšovaniu kultúrneho povedomia obyvateľov mesta. VZN umožňuje vlastníkom pamätihodností mesta bezplatnú odbornú metodickú pomoc pri ich údržbe, obnove a pod.
   
Návrh VZN bol vypracovaný v spolupráci s Krajským pamiatkovým úradom v Žiline a konzultovaný s odbornou verejnosťou a Komisiou výstavby, územného plánovania a životného prostredia pri Mestskom zastupiteľstve v Žiline.
 
Pre kvalitné a bezkolízne usmerňovanie zámerov obnovy a údržby pamätihodností mesta Žilina je potrebné, aby Mestské zastupiteľstvo v Žiline schválilo tento predkladaný materiál.  

Mesto Žilina podľa § 6 a § 11 zákona č. 369/1990 Zb. o obecnom zriadení v znení neskorších predpisov a podľa § 14 ods. 4) zákona č. 49/2002 Z. z. o ochrane pamiatkového fondu v znení neskorších predpisov vydáva toto všeobecne záväzné
 
                                                                 NARIADENIE
 
O  podmienkach výberu pamätihodností mesta a ich zápisu do Zoznamu evidovaných pamätihodností mesta Žilina

č. ................./2007

Časť prvá
Úvodné ustanovenia 

§1
Účel nariadenia

1.	Toto VZN upravuje podmienky výberu, zápisu do Zoznamu a ochrany pamätihodností mesta.

2.	Toto VZN ďalej upravuje organizáciu a pôsobnosť orgánov územnej samosprávy, ako aj práva a povinnosti vlastníkov, nájomcov a užívateľov pamätihodností mesta. 

§ 2                                               
Rozsah platnosti
 	
1.	Toto VZN platí pre územie mesta Žilina pozostávajúce z katastrálnych území: 
1.1.	Žilina, 
1.2.	Bánová,
1.3.	Brodno,
1.4.	Budatín,
1.5.	Bytčica, 
1.6.	Mojšova Lúčka, 
1.7.	Považský Chlmec,
1.8.	Strážov, 
1.9.	Trnové,
1.10.	Vranie,
1.11.	 Zádubnie, 
1.12.	Zástranie,
1.13.	Závodie,
1.14.	Žilinská Lehota.

§ 3
Vymedzenie pojmov

1.	Pamätihodnosť mesta podľa tohto VZN je hnuteľná vec alebo nehnuteľná vec ktorá nie je zapísaná v Ústrednom zozname pamiatkového fondu Slovenskej republiky, ale ktorá má pre mesto svoju historickú, architektonickú, urbanistickú, krajinnú, kultúrnu, výtvarnú, umelecko-remeselnú, spoločenskú, vedeckú alebo technickú hodnotu (ďalej len hodnotu). 

2.	Pamätihodnosťou mesta môžu byť okrem toho aj:
2.1.	kombinované diela prírody a človeka,
2.2.	historické udalosti,
2.3.	názvy ulíc, ktoré sa viažu k histórii a osobnostiam mesta,
2.4.	zemepisné názvy, ktoré sa viažu k histórii a osobnostiam mesta,
2.5.	katastrálne názvy, ktoré sa viažu k histórii a osobnostiam mesta. 

3.	Hodnota pamätihodnosti mesta je súhrn významných historických, architektonických, urbanistických, krajinných, kultúrnych, výtvarných, umelecko-remeselných, spoločenských, vedeckých alebo technických hodnôt.

4.	Zoznam pamätihodností mesta je súbor hnuteľných vecí a nehnuteľných vecí vyhlásených podľa tohto VZN za pamätihodnosť mesta. Za pamätihodnosť mesta sa považujú aj veci, o ktorých sa začalo konanie o vyhlásenie za pamätihodnosť mesta.

5.	Ochrana pamätihodnosti mesta je súhrn činností a opatrení zameraných na identifikáciu, výskum, evidenciu, zachovanie, obnovu, reštaurovanie, regeneráciu, využívanie a prezentáciu pamätihodností mesta.

6.	Konanie o vyhlásení a Zápise pamätihodnosti mesta do Zoznamu pamätihodností mesta je podľa tohto VZN proces činností, ktorý začína podaním návrhu na zápis a končí zapísaním, resp. nezapísaním do Zoznamu pamätihodností mesta (ďalej len Zoznam).   

Časť druhá
Pôsobnosť mesta a Komisie pre pamätihodnosti mesta 
                                                                      
§ 4
Mesto Žilina 

1.	Mesto Žilina:
1.1.	utvára všetky podmienky potrebné na zachovanie, ochranu, obnovu a využívanie pamätihodností mesta na území mesta,
1.2.	zabezpečuje bezplatné zverejnenie pamätihodností mesta na svojej internetovej stránke,
1.3.	zabezpečuje označenie pamätihodnosti mesta,
1.4.	schvaľuje Zoznam pamätihodností mesta.

2.	Mesto Žilina ďalej:
2.1.	dbá, aby vlastníci pamätihodností mesta konali v súlade s týmto VZN, 
2.2.	podporuje iniciatívy občanov a občianskych združení pri ochrane pamätihodností mesta, 
2.3.	vypracúva Zoznam a vedie evidenciu pamätihodností mesta, 
2.4.	spolupracuje s občianskymi združeniami a nadáciami zriadenými na záchranu, využívanie a prezentáciu pamätihodností mesta,
2.5.	usmerňuje činnosť Komisie pre pamätihodnosti mesta. 
3.	Činnosťou uvedenou v odseku 2. je poverený Mestský úrad v Žiline, Útvar hlavného architekta (ďalej len ÚHA). 

4.	Mesto môže utvárať zdroje na príspevky vlastníkom na záchranu a obnovu pamätihodností mesta nachádzajúcich sa na území mesta. 

5.	Prijímanie žiadostí o príspevok a rozhodovanie o pridelení a výške príspevku bude upravené samostatným predpisom.

§ 5
Komisia pre pamätihodnosti mesta

1.	Komisia pre pamätihodnosti mesta (ďalej len Komisia)  je odborný poradný a iniciatívny orgán mesta pre zásadné otázky ochrany pamätihodností mesta. 

2.	Komisia pozostáva z odborníkov pôsobiacich v oblasti architektúry a urbanizmu, pamiatok, histórie, archivárstva, archeológie, etnografie, kunsthistórie a pod., ktorí majú pre túto činnosť profesionálne a osobnostné predpoklady.

3.	Členov Komisie vymenúva a odvoláva primátor mesta na návrh ÚHA.  

4.	Funkčné obdobie člena Komisie je štvorročné. 

5.	Členstvo v Komisii je dobrovoľné. 

6.	Komisia prerokúva a posudzuje najmä koncepcie a stratégiu ochrany pamätihodností mesta a zásadné otázky ich zachovania, reštaurovania, regenerácie, využívania a prezentácie. 

7.	Komisia vydáva na požiadanie ÚHA stanovisko k dokumentácii pre obnovu nehnuteľných pamätihodností mesta.

8.	Komisia má minimálne 8 členov a sú v nej zástupcovia:
8.1.	Mesta – ÚHA,
8.2.	Krajského pamiatkového úradu v Žiline,
8.3.	Žilinského samosprávneho kraja, odboru kultúry,
8.4.	Spolku architektov Slovenska,
8.5.	Slovenskej komory architektov,
8.6.	Považského múzea,
8.7.	Považskej galérie,
8.8.	Štátneho archívu.  

Časť tretia
Zoznam pamätihodností mesta

§ 6
Zoznam pamätihodností mesta

1.	Zoznam pamätihodností mesta (ďalej len Zoznam) vedie Útvar hlavného architekta.

2.	ÚHA vedie evidenciu pamätihodností mesta buď v klasickej forme (napr. v podobe matričnej knihy), alebo s využitím nástrojov výpočtovej techniky. 

3.	Evidencia pozostáva z:
3.1.	registrov (zoznamu),
3.2.	príloh (fotografie, historické fotografie, mapy, historické mapy, kresby a iná grafická dokumentácia, fotokópie dokumentov, textový popis objektu, predmetu, udalosti, osobnosti ...),
3.3.	dokladov, na základe ktorých boli veci zapísané do evidencie pamätihodností mesta (návrh na zápis, stanoviská odborných orgánov, inštitúcií, uznesenie mestského zastupiteľstva.

4.	ÚHA predloží Zoznam na odborné a dokumentačné účely krajskému pamiatkovému úradu; ak ide o nehnuteľné veci, predloží Zoznam aj stavebnému úradu.

§7
Zápis do Zoznamu

1.	ÚHA alebo Komisia vypracuje návrh na vyhlásenie veci za pamätihodnosť mesta z vlastného podnetu alebo na podnet právnickej osoby alebo fyzickej osoby. 

2.	Podnety na vyhlásenie hnuteľných alebo nehnuteľných vecí za pamätihodnosť mesta a ich zápis do Zoznamu môžu právnické alebo fyzické osoby podávať na ÚHA, ktorý ich postúpi Komisii.

3.	ÚHA zapíše do Zoznamu hnuteľnú vec alebo nehnuteľnú vec, ktorá má historickú, architektonickú, urbanistickú, krajinnú, kultúrnu, výtvarnú, umelecko-remeselnú, spoločenskú, vedeckú alebo technickú hodnotu, na základe uznesenia mestského zastupiteľstva.

4.	ÚHA pri zápise do Zoznamu pamätihodností mesta postupuje podľa „Metodickej inštrukcie pre potreby obecných samospráv“ vydaných Ministerstvom kultúry Slovenskej republiky a Pamiatkovým úradom Slovenskej republiky v r. 2003.

5.	Zaradenie konkrétnych hmotných objektov, predmetov a nehmotných foriem (názvov, udalosti a pod.) môže ÚHA alebo Komisia v prípade potreby konzultovať s príslušnými ústavmi Slovenskej akadémie vied, vedeckými pracoviskami vysokých škôl, múzeami a galériami, pracoviskami Pamiatkového úradu a pod.

6.	Vlastník hnuteľnej veci alebo nehnuteľnej veci navrhnutej na vyhlásenie za pamätihodnosť mesta bude o tom informovaný do 30 dní od vypracovania návrhu. 

7.	Vlastník veci navrhnutej na vyhlásenie za pamätihodnosť mesta je povinný:
7.1.	od doručenia oznámenia o návrhu na vyhlásenie chrániť vec pred poškodením, zničením alebo odcudzením a oznámiť ÚHA každú zamýšľanú alebo uskutočnenú zmenu jej vlastníctva,
7.2.	poskytnúť na písomnú výzvu ÚHA potrebné údaje o veci alebo umožniť oprávneným osobám obhliadku veci. 
8.	ÚHA bezodkladne zašle informáciu o vyhlásení alebo o zamietnutí vyhlásenia veci za pamätihodnosť mesta vlastníkovi veci, Krajskému pamiatkovému úradu Žilina, a ak je vyhlásená za pamätihodnosť mesta nehnuteľná vec, aj stavebnému úradu. 

§ 8
Zmena alebo zrušenie zápisu pamätihodnosti mesta v Zozname

1.	Ak nastanú nové skutočnosti, môže na návrh Komisie ÚHA, ktorý zapísal pamätihodnosť mesta do Zoznamu tento zápis zmeniť alebo po zániku hodnôt pamätihodnosti, na základe ktorých bola do Zoznamu zapísaná, aj zrušiť.

2.	Oznámenie o zmene, respektíve zrušení zápisu pamätihodnosti mesta v Zozname podľa ods.1) zašle ÚHA aj orgánom, ktorým zaslal oznámenie o zápise.

Časť štvrtá
Ochrana a obnova pamätihodností mesta       
                                                                      
§ 9
Základná ochrana
                 
1.	Základná ochrana pamätihodnosti mesta je súhrn činností a opatrení vykonávaných na predchádzanie ohrozeniu, poškodeniu, zničeniu alebo odcudzeniu pamätihodnosti mesta, na trvalé udržiavanie dobrého stavu vrátane prostredia pamätihodnosti mesta a na taký spôsob využívania a prezentácie, ktorý zodpovedá jej hodnote a technickému stavu.

§10
Práva a povinnosti vlastníka

1.	Vlastník pamätihodnosti mesta má právo: 
1.1.	požiadať ÚHA a Komisiu o bezplatné poskytnutie odbornej a metodickej pomoci vo veciach ochrany pamätihodnosti mesta, 
1.2.	požiadať mesto o finančný príspevok na zachovanie hodnoty pamätihodnosti mesta.

2.	 Vlastník pamätihodnosti mesta je povinný:
2.1.	vykonávať na svoje náklady základnú ochranu pamätihodnosti mesta, 
2.2.	užívať pamätihodnosť mesta v súlade s jej hodnotou, 
2.3.	oznámiť zmluvnej strane v prípade prevodu vlastníctva, že na pamätihodnosť mesta sa vzťahuje režim ochrany podľa tohto VZN, 
2.4.	strpieť označenie nehnuteľnej  pamätihodnosti mesta. 

3.	Oznámiť ÚHA: 
3.1.	každú zamýšľanú zmenu využitia pamätihodnosti mesta,
3.2.	najneskôr do 30 dní každú uskutočnenú zmenu vlastníctva pamätihodnosti mesta.

§11
Všeobecné podmienky pri ochrane pamätihodností mesta

1.	Každý je povinný správať sa tak, aby svojím konaním neohrozil základnú ochranu pamätihodností mesta  podľa §9 tohto VZN a nespôsobil nepriaznivé zmeny stavu pamätihodnosti mesta. 

2.	Umiestniť reklamu, oznam alebo akékoľvek technické zariadenie na nehnuteľnej pamätihodnosti mesta možno len na základe súhlasu ÚHA. 

3.	Na obnovu hnuteľných a nehnuteľných pamätihodností mesta sa vzťahujú príslušné ustanovenia autorského zákona.

§12
Obnova nehnuteľných pamätihodnosti mesta

1.	Obnova nehnuteľnej pamätihodnosti mesta (ďalej len "obnova") podľa tohto VZN je súbor činností, ktorými sa vykonávajú stavebné činnosti, údržba, konzervovanie, oprava, adaptácia a rekonštrukcia nehnuteľnej pamätihodnosti mesta alebo jej časti.

2.	Na obnovu nehnuteľných pamätihodností mesta sa vzťahujú príslušné ustanovenia stavebného zákona. 

3.	K dokumentácii obnovy a dokumentácii úprav nehnuteľností vyhlásených za pamätihodnosť mesta a zapísaných v Zozname si vyžiada ÚHA od Komisie odborné stanovisko.

4.	V prípade potreby si môže ÚHA vyžiadať stanovisko odborných organizácií (napr. Pamiatkového úradu, Slovenskej akadémie vied, vedeckých pracovísk vysokých škôl, archívov).

5.	Vlastník je povinný si pred každou stavebnou činnosťou vyžiadať záväzné stanovisko ÚHA.

6.	V záväznom stanovisku ÚHA určí najmä:
6.1.	či predpokladané práce sú z hľadiska záujmov chránených týmto VZN prípustné,
6.2.	podmienky, za ktorých možno tieto práce pripravovať a vykonávať tak, aby sa nehnuteľná pamätihodnosť mesta, nepoškodila alebo nezničila,
6.3.	zásady objemového členenia, výškového usporiadania a architektonického riešenia exteriéru nehnuteľnosti. 

7.	ÚHA zároveň určí, či úpravy nehnuteľnosti možno vykonať iba na základe prípravnej dokumentácie a projektovej dokumentácie. 

8.	Stavebný úrad mesta Žilina v územnom konaní, v stavebnom konaní, v konaní o povolení zmeny stavby, v konaní o ohlásení udržiavacích prác, drobnej stavby alebo v konaní o odstránení nehnuteľnej pamätihodnosti mesta rozhoduje po predchádzajúcom kladnom záväznom stanovisku ÚHA. Stavebný úrad postupuje tak aj vtedy, ak práce možno vykonať na základe ohlásenia.
9.	Vlastník je povinný jedno vyhotovenie kompletnej dokumentácie skutočne vykonanej obnovy pamätihodnosti mesta odovzdať bezplatne najneskôr do 15 dní od skončenia prác ÚHA na odborné a dokumentačné účely. 

10.	Povinnosti vlastníka ustanovené týmto VZN má aj správca alebo iný držiteľ pamätihodnosti mesta. Náklady spojené so základnou starostlivosťou uhrádza vtedy, ak mu táto povinnosť vyplynie z právneho vzťahu.

§13
Pomoc mesta pri obnove pamätihodnosti mesta

1.	Ak vlastník nemôže čiastočne alebo úplne uhradiť náklady na obnovu, údržbu, ochranu, môže požiadať o finančný príspevok mesto. Na poskytnutie príspevku nie je právny nárok. 

2.	Vlastník v žiadosti o finančný príspevok priloží:
2.1.	pri nehnuteľnej pamätihodnosti mesta kladné záväzné stanovisko k dokumentácii vydané Útvarom hlavného architekta,
2.2.	pri hnuteľnej pamätihodnosti mesta kladné stanovisko Komisie. 

3.	Mesto si môže vyhradiť vrátenie príspevku poskytnutého na obnovu pre prípad, ak sa do desiatich rokov od poskytnutia príspevku uskutoční odplatný prevod pamätihodnosti mesta alebo jej časti, ktorá bola vykonanými prácami zhodnotená. 

4.	Príspevok podľa odseku 1 sa neposkytne, ak úhradu nevyhnutných nákladov možno zabezpečiť podľa iných právnych predpisov^2).

^2) napr. §95 stavebného zákona v znení neskorších predpisov

§14
Asanácia nehnuteľnej pamätihodnosti mesta

1.	Povolenie na asanáciu – odstránenie nehnuteľnej pamätihodnosti mesta môže vydať stavebný úrad až na základe kladného záväzného stanoviska ÚHA.

2.	V prípade asanácie nehnuteľnej pamätihodnosti mesta je vlastník povinný:
2.1.	zabezpečiť na vlastné náklady kompletnú dokumentáciu – zameranie skutkového stavu nehnuteľnosti,
2.2.	túto odovzdať na Útvar hlavného architekta v analógovej a digitálnej forme na odborné a dokumentačné účely.

 Časť piata
Záverečné ustanovenia

§ 15
Záverečné ustanovenia

1.	Všeobecne záväzné nariadenie O podmienkach výberu pamätihodností mesta a ich zápisu do Zoznamu evidovaných pamätihodností mesta Žilina bolo schválené na zasadnutí Mestského zastupiteľstva v Žiline dňa .....................

2.	Toto všeobecne záväzné nariadenie bolo vyvesené 15 dní na úradnej tabuli mesta Žilina a nadobúda účinnosť dňom .............

                                                                                                                           Ivan Harman
                                                                                                                    primátor Mesta Žilina